Universidade do Sur de California

A **Universidade do Sur de California** (en inglés *University of Southern California*) é unha universidade privada de investigación no barrio de Exposition Park nos Ánxeles (California, Estados Unidos). 

## Historia 
A Universidade foi fundada en 1880 e é a universidade privada de investigación máis antiga de California.

### Acrónimos 
O nome da **Universidade do Sur de California** ás veces é abreviado como **Southern California**, ou coas siglas **SC** ou **USC**, presenta o mesmo acrónimo que a Universidade de Santiago de Compostela (fundada en 1495), a Universidade de San Carlos (Manila, s. XVII-XVIII), a Universidade de Carolina do Sur, *University of South Carolina*, Columbia (fundada en 1801 como *South Carolina College*), a Universidade do Sur do Caribe *University of Southern Caribbean* en Trinidad e Tobago (fundada en 1927) e a Universidade Santiago de Cali, *Universidad Santiago de Cali* en Cali, Colombia (fundada en 1958).

## Persoal 
A USC empregaba en 2007 a 3.127 profesores a tempo completo, 1.363 a tempo parcial e uns 8.200 empregados. A universidade ten un nivel "moi alto" de actividade investigadora, e conseguiu 484,6 millóns de dólares en investigación patrocinada en 2007. O Centro de Sistemas Integrados de Medios (Integrated Media Systems Center) e o Centro de Sistemas Microelectrónicos Biomiméticos (Center for Biomimetic Microelectronic Systems) están na USC.

## Estudantes 
A USC conta con 16.384 estudantes de grao e 17.024 de posgrao e impartiu en 2007, 4.676 de grao e 5.380 de grao superior. Os estudantes da USC proceden dos 50 estados dos Estados Unidos e de máis de 115 países.

### Deportes 
A USC conta con 19 equipos deportivos que compiten na Conferencia Pacífico-10 da División IA da Asociación Nacional de Atletismo. O seu alcume é *os troianos (the Trojans)*. Os troianos gañaron 89 campionatos por equipos da NCAA, terceiros nos Estados Unidos (detrás de UCLA e Stanford) e 347 campionatos individuais da NCAA, segundos nos EUA. 362 atletas troianos estiveron nos Xogos Olímpicos gañando 112 medallas de ouro, 66 de prata e 58 de bronce. O seu equipo de baloncesto xoga no Galen Center, adestrado por Kevin O'Neill. O equipo de fútbol americano xoga no Los Angeles Memorial Coliseum e é adestrado por Lane Kiffin . O equipo de fútbol gañou varios campionatos nacionais e 23 Rose Bowls, un partido disputado entre dous dos mellores equipos de fútbol do país. Nos deportes, a USC ten unha forte rivalidade coa UCLA, a outra grande escola dos Ánxeles, en todos os deportes e unha forte rivalidade con Notre Dame no fútbol.

### Astronautas 
Varios astronautas da NASA formáronse na USC, entre eles:
* Neil Armstrong (décadas de 1960 e 1970, estudos de posgrao) (M.S. Aerospace Engineering) - astronauta e primeira persoa en camiñar na Lúa, piloto da NASA X-15
* Karol J. Bobko (1970, M.S. Aerospace Engineering) - enxeñeiro, oficial da Forza Aérea e astronauta da USAF e da NASA
* Charles F. Bolden, Jr. (1977, M.S. Systems Management) – comandante do Transbordador Espacial; Administrador da NASA
* Gerald P. Carr (1954, B.S. Mechanical Engineering) – coronel do Corpo de Mariña e astronauta da NASA
* Nancy J. Currie (1985, M.S. Systems Management) - enxeñeira, oficial do exército e astronauta da NASA
* Jerry M. Linenger (1988, M.S. Systems Management) – capitán do Corpo Médico da Mariña e astronauta da NASA
* James A. Lovell (1961, Aviation Safety School) - Astronauta da NASA e capitán da Mariña, máis famoso como comandante da misión Apolo 13
* Carlos I. Noriega (1981, B.S. Computer Science) – astronauta da NASA e tenente coronel do Corpo de Mariña
* Kenneth S. Reightler, Jr. (1984, M.S. Systems Management) – astronauta da NASA

## Notas 
## Véxase tamén 
### Ligazóns externas 
* Sitio web oficial
* Web oficial de atletismo da USC